**Informatīvais ziņojums**

**Par regulējumu darījumiem ar Valsts kultūras pieminekļu sarakstā iekļautajiem pieminekļiem noziedzīgi iegūtu līdzekļu legalizācijas un terorisma finansēšanas novēršanas jomā**

Ar Ministru kabineta 2017. gada 24. maija rīkojumu Nr. 246 “Par Pasākumu plānu noziedzīgi iegūtu līdzekļu legalizācijas un terorisma finansēšanas risku ierobežošanai 2017.–2019. gadam” tika apstiprināts "Pasākumu plāns noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam”, kura rīcības virziens Nr.2.8. paredz pilnveidot regulējumu darījumiem ar Valsts kultūras pieminekļu sarakstā iekļautajiem pieminekļiem. Darbības rezultātā ir paredzēts stiprināt noziedzīgi iegūtu līdzekļu legalizācijas un terorisma finansēšanas novēršanas likuma subjektu uzraudzības mehānismu.

Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk – Likums) 45.panta pirmo prim daļu darījumus ar Valsts kultūras pieminekļu sarakstā iekļautajiem kultūras pieminekļiem noziedzīgi iegūtu līdzekļu legalizācijas un terorisma finansēšanas novēršanas jomā uzrauga un kontrolē Valsts kultūras pieminekļu aizsardzības inspekcija.

Izstrādājot likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” (Nr.952/Lp12), kurš ir stājies spēkā 2017.gada 9.novembrī, saskaņošanas procesā Kultūras ministrija izteica iebildumu, kas paredzēja izslēgt no likuma 45.panta pirmo prim daļu. Iebildumi netika ņemti vērā, jo tādējādi darījumi ar Valsts kultūras pieminekļu sarakstā iekļautajiem kultūras pieminekļiem tiktu atstāti bez uzraudzības noziedzīgi iegūtu līdzekļu legalizācijas un terorisma finansēšanas novēršanas jomā.

Vienlaikus jāatzīmē, ka mākslas un antikvāro priekšmetu izvešanas kārtība un ar to saistītā valsts uzraudzība un kontrole ir noteikta Ministru kabineta 2016.gada 20.decembra noteikumos Nr.846 „Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā”, kuri izdoti saskaņā ar likuma „Par kultūras pieminekļu aizsardzību” 4.panta pirmo daļu un 18.1 panta pirmo un otro daļu. Mākslas un antikvārie priekšmeti, ja tiem nav īpaša kultūrvēsturiskā vērtība, saskaņā ar likuma „Par kultūras pieminekļu aizsardzību” noteikto kārtību nav Valsts aizsargājamo kultūras pieminekļu sarakstā iekļautie objekti, un līdz ar to uz tiem nav attiecināmas Likuma subjektiem noteiktās prasības attiecībā uz darījumiem ar valsts aizsargājamiem kultūras pieminekļiem.

Saskaņā ar likuma „Par kultūras pieminekļu aizsardzību” 8.pantu Valsts kultūras pieminekļu aizsardzības inspekcija uzrauga tikai tos darījumus, kuri ir veikti ar valsts nozīmes kultūras pieminekļiem. Valsts kultūras pieminekļu aizsardzības inspekcija neveic kultūras pieminekļu īpašnieku apmācību par Likuma prasībām un neizstrādā vadlīnijas jautājumos, kas saistīti ar noziedzīgi iegūtu līdzekļu legalizācijas un terorisma finansēšanas novēršanu, tā iemesla dēļ, ka praksē nav iespējams apzināt, kas var būt potenciālais Likuma subjekts.

Ministru kabineta 2011.gada 5.jūlija noteikumi Nr.534 „Noteikumi par valsts nozīmes kultūras pieminekļu pirmpirkuma tiesību izmantošanas kārtību un termiņiem” nosaka to Valsts kultūras pieminekļu aizsardzības inspekcijas darbību kopumu, kas tiek veiktas, izvērtējot, vai valsts izmanto pirmpirkuma tiesības, ja tiek atsavināts valsts nozīmes kultūras piemineklis.

Valsts kultūras pieminekļu aizsardzības inspekcija veic darījumu uzraudzību ar valsts nozīmes kultūras pieminekļiem nevis pirms darījuma faktiskās norises, bet pēc tam, kad starp pircēju un pārdevēju jau ir parakstīts darījuma līgums un līguma kopija, vai noraksts, uzrādot arī oriģinālu, tiek iesniegts Valsts kultūras pieminekļu aizsardzības inspekcijai. Saņemot apliecinājumu par jau notikušu darījumu, Valsts kultūras pieminekļu aizsardzības inspekcija pieņem lēmumu, vai izmantot valsts pirmpirkuma tiesības. Ja Valsts kultūras pieminekļu aizsardzības inspekcija pieņem lēmumu atteikties no valsts pirmpirkuma tiesību izmantošanas, tad īpašnieka maiņa var tikt piereģistrēta zemesgrāmatā.

Kultūras ministrija norādīja, ka likumā „Par kultūras pieminekļu aizsardzību”, kā arī Ministru kabineta 2016.gada 20.decembra noteikumos Nr.846 „Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā” noteiktais attiecībā uz kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā un Ministru kabineta 2011.gada 5.jūlija noteikumos Nr.534 „Noteikumi par valsts nozīmes kultūras pieminekļu pirmpirkuma tiesību izmantošanas kārtību un termiņiem” noteiktais par valsts pirmpirkuma tiesību izmantošanu, ja tiek atsavināts valsts nozīmes kultūras piemineklis, ir pietiekams Valsts kultūras pieminekļu aizsardzības inspekcijas funkciju nodrošināšanai.

2017.gada 31.oktobrī Ministru kabineta sēdē tika izskatīts un atbalstīts Tieslietu ministrijas informatīvais ziņojums “Par Eiropas Padomes Konvencijas par noziedzīgiem nodarījumiem, kas saistīti ar kultūras vērtībām, parakstīšanu”. Tieslietu ministrija informatīvajā ziņojumā norāda, ka:

“Lai novērstu un apkarotu kultūras vērtību iznīcināšanu, Eiropas Padome ir izstrādājusi Konvenciju par noziedzīgiem nodarījumiem, kas saistīti ar kultūras vērtībām (turpmāk – Konvencija). Konvencija tika pieņemta 2017.gada 3.maijā un atvērta parakstīšanai 2017.gada 19.maijā Nikosijā, Kiprā, Eiropas Padomes Ministru komitejas 127.sesijā. Konvencijas spēkā stāšanās nosacījumi paredz, ka, lai Konvencija stātos spēkā, tā ir jāratificē vismaz piecām valstīm, no kurām trijām valstīm jābūt Eiropas Padomes dalībvalstīm. Līdz šim Konvenciju ir parakstījušas sešas valstis (Armēnija, Kipra, Grieķija, Portugāle, San Marino un Meksika).

Konvencija ir viens no Eiropas Padomes jaunākajiem krimināltiesību instrumentiem un ar to paredzēts nostiprināt Eiropas Padomes pieejamos līdzekļus noziedzīgu nodarījumu, kas saistīti ar kultūras vērtībām, kā arī terorisma finansēšanas novēršanai, jo nelikumīga kultūras vērtību tirdzniecība ir viena no izplatītākajām organizētās noziedzības formām un veids, kādā tiek finansēts terorisms. Konvencija paredz kriminalizēt tādus noziedzīgus nodarījumus kā kultūras vērtību zādzība, to nelikumīga izrakšana un pārvietošana, nelikumīga ievešana un izvešana, iegādāšanās, ievietošana tirdzniecībā, dokumentu viltošana attiecībā uz kultūras vērtībām, kā arī kultūras vērtību iznīcināšana un bojāšana.

Tāpat Konvencija nosaka, ka ir jāparedz kriminālatbildība par minēto noziedzīgo nodarījumu atbalstīšanu vai kūdīšanu tos veikt un mēģinājumu, kā arī nosaka jurisdikcijas noteikumus, juridisko personu atbildību, piemērojamās sankcijas un atbildību pastiprinošos apstākļus. Papildus Konvencijā ir iekļauti arī noteikumi izmeklēšanai un kriminālvajāšanai, starptautiskajai sadarbībai un preventīviem un administratīviem pasākumiem, tajā skaitā pasākumiem starptautiskā līmenī, kā arī citi noteikumi. Vienlaikus sniegta kultūras vērtību definīcija.

Tieslietu ministrija ir veikusi tiesību normu sākotnējo izvērtējumu un piedalījusies Konvencijas izstrādē. Konvencijas projekts tā izstrādes laikā tika saskaņots ar Ārlietu ministriju, Finanšu ministriju, Ģenerālprokuratūru, Iekšlietu ministriju un Kultūras ministriju.”

Ņemot vērā iepriekš minēto, Tieslietu ministrija ir norādījusi, ka pievienošanās Konvencijai dotu nozīmīgu pienesumu Latvijas normatīvā regulējuma pilnveidošanai (Krimināllikumā, Latvijas Administratīvo pārkāpumu kodeksā, likumā "Par kultūras pieminekļu aizsardzību" un citos normatīvajos aktos), un attīstībai cīņā pret kultūras vērtību iznīcināšanu un kultūras vērtību nelikumīgu tirdzniecību.

Kā zināms, Konvencijas īstenošanai būs jārada mehānisms, kas spēs uzraudzīt un kontrolēt kultūras vērtības, kuras tiks ievestas vai izvestas no dalībvalstīm, kuras pievienojušās Konvencijai, un var būt nepieciešamas izmaiņas pašreizējā kārtībā, kādā tiek veikta uzraudzība pār kultūras vērtību ievešanu un izvešanu. Līdz ar to būs jāvērtē arī tas, vai uzraudzības un kontroles funkcija noziedzīgi iegūtu līdzekļu legalizācijas un terorisma finansēšanas novēršanas jomā būs jāuzņemas kādai esošajai institūcijai, vai būs jāveido kāda jauna institūcija. Tostarp būtu vērtējama nepiešamība pastiprināt antikvāro priekšmetu tirdzniecības uzraudzību.

2017.gada 18.decembrī tika organizēta sanāksme, kurā piedalījās Finanšu ministrijas, Tieslietu ministrijas, Noziedzīgi iegūtu līdzekļu legalizācijas novēršanas dienesta un Valsts kultūras pieminekļu aizsardzības inspekcijas pārstāvji, kurā tika pārrunāts iepriekš minētais. Sanāksmes dalībnieki ir nonākuši pie secinājuma, ka ir jāpārskata Likuma normas attiecībā uz Valsts kultūras pieminekļu aizsardzības inspekcijas kā uzraudzības un kontroles institūcijas funkcijām, jo praksē Valsts kultūras pieminekļu aizsardzības inspekcijas funkcijām ir gan likuma subjekta, gan uzraudzības un kontroles iestādes funkcijas, un vienlaikus ir virkne uzraudzības un kontroles iestādes funkciju, kuras tā pēc būtības nevar izpildīt. Līdz ar to būtu nepieciešams veidot speciālu regulējumu, kas precizētu Valsts kultūras pieminekļu aizsardzības inspekcijas statusu un pienākumus noziedzīgi iegūtu līdzekļu legalizācijas un terorisma finansēšanas novēršanas jomā.

Nākotnē, kad tiks atrisināts jautājums par cita efektīvākā mehānisma izveidi, tiks pārskatīts Likumā ietvertais regulējums attiecībā uz kultūras pieminekļiem kā Likuma subjektu, jo pašreiz tas sevī neietver antikvāros priekšmetus un kultūras vērtības plašākā izpratnē. Dalībnieki atzina, ka noziedzīgi iegūtu līdzekļu legalizācijas un terorisma finansēšanas novēršanas joma ir būtiska un tā ir jāturpina sakārtot, lai efektīvāk spētu novērst noziedzīgu iegūtu līdzekļu legalizāciju un terorisma finansēšanu, izmantojot antikvāros priekšmetus un kultūras vērtības.

Līdz ar to Finanšu ministrija ierosina veikt grozījumus Likumā attiecībā uz Valsts kultūras pieminekļu aizsardzības inspekcijas pienākumiem noziedzīgi iegūtu līdzekļu legalizācijas un terorisma finansēšanas novēršanas jomā. Grozījumi paredzēti Likuma II nodaļā “Iekšējā kontrole”, 45.panta 1¹ daļā paredzot Valsts kultūras pieminekļu aizsardzības inspekcijas īpašo statusu, 46.pantā pārskatot Valsts kultūras pieminekļu aizsardzības inspekcijas - uzraudzības un kontroles institūcijas - pienākumus, 47.pantā pārskatot Valsts kultūras pieminekļu aizsardzības inspekcijas - uzraudzības un kontroles institūcijas - tiesības, kā arī pēc nepieciešamības citās Likuma normās. Šie grozījumi izstrādājami Finanšu ministrijai sadarbībā ar Kultūras ministriju līdz 2018.gada 1.oktobrim.

Finanšu ministres vietā –

 zemkopības ministrs J.Dūklavs

*V. Neija 67095490*

*vineta.neija@fm.gov.lv*